27.12.2022
ET
Euroopa Liidu Teataja
C 493/15 Teisipäev, 7. juuni 2022
40. väljendab heameelt Türgi valitsuse otsuse üle ratifitseerida Pariisi kliimakokkulepe, tema lubaduse üle saada 2053. aastaks CO2-neutraalseks ning tema teate üle, et ta kavatseb kohanduda Euroopa rohelise kokkuleppega; on seisukohal, et Euroopa rohelise kokkuleppe rakendamine on ELi ja Türgi jaoks oluline võimalus viia oma kaubandus- ja kliimapoliitika vastavusse, ning kutsub ELi sellega seoses üles Türgit kaugelevaatavate kliimakaitsemeetmete rakendamisel tihedalt koordineerima ja toetama; märgib, et ELi ametitel ja tööstusliitudel võib olla ELi ja Türgi rohepöörde alases koostöös toetav roll; kutsub Türgit üles jätkama edusamme oma õigusaktide keskkonda ja kliimameetmeid käsitlevate ELi direktiivide ja õigustikuga vastavusse viimisel; kutsub Türgi valitsust üles võtma seoses oma teadaandega järelmeetmeid ning töötama välja riikliku strateegia ja tegevuskava CO2 heite sisuliseks vähendamiseks; tunnustab keskkonnaga seotud õiguste kaitsjate tööd ja hoiatab suurte avaliku taristu projektide tõsise keskkonnamõju eest; võtab teadmiseks Istanbuli kanali ehitamise alguse eelmisel aastal ning rõhutab keskkonnakaitsjate ja keskkonnainseneride koja hoiatusi, et kanaliga ohustatakse Istanbuli habrast veevarustust ja kahjustatakse ümbritsevat ökosüsteemi, sealhulgas looduslikku tasakaalu Musta mere ja Marmara mere vahel; kutsub Türgi ametivõime üles võtma viivitamata meetmeid Marmara mere kaitsmiseks ja keelama kõik taristuprojektid, mis võiksid selle veekogu reostamist veelgi suurendada; väljendab sellega seoses heameelt Türgi valitsuse otsuse üle anda Marmara merele keskkonnakaitse eristaatus; kordab oma üleskutset, et Türgi valitsus peataks Akkuyu tuumaelektrijaama väljaehitamise plaanid ja konsulteeriks Akkuyu tuumajaama edasise arendamise üle naaberriikide valitsustega, kuna objekt asub piirkonnas, kus esineb tugevaid maavärinaid, ning kujutab endast seetõttu suurt ohtu mitte ainult Türgile, vaid kogu Vahemere piirkonnale;
41. tunnistab, et Türgi saab viia ellu omaenda välispoliitikat kooskõlas oma huvide ja eesmärkidega, kuid eeldab, et seda poliitikat kaitstakse rahvusvahelisel õigusel põhineva diplomaatia ja dialoogi kaudu ning et kandidaatriigina ühtlustab Türgi selle üha enam ELi omaga; on seisukohal, et ELi ja Türgi vaheline välis- ja julgeolekupoliitika alane koostöö on äärmiselt oluline ning et ELi tõhusate tulevaste julgeolekustruktuuride jaoks on eriti naabruspiirkonnas vaja teha Türgiga strateegilist koostööd ja parandada kommunikatsiooni; on veendunud, et EL ja Türgi saavad teha suuremat koostööd mitmes välispoliitilises küsimuses, näiteks seoses Ukraina ja Afganistaniga; tuletab ühtlasi meelde, et EL ja NATO on rahvusvahelises julgeolekukoostöös endiselt Türgi kõige usaldusväärsemad pikaajalised partnerid, ning kutsub Türgit üles säilitama välis- ja julgeolekupoliitika valdkonnas poliitilist sidusust, võttes arvesse oma rolli NATO liikmena ja ELi kandidaatriigina; kutsub Türgi valitsust üles käsitlema Soome ja Rootsi NATO liikmeks astumise taotlust heauskselt, tegema konstruktiivseid jõupingutusi, et lahendada võimalikud lahendust vajavad probleemid kooskõlas ELi väärtuste ja õiguslike nõuetega ning hoiduma selles protsessis tarbetu surve avaldamisest; peab sellega seoses kahetsusväärseks asjaolu, et kõigist kandidaatriikidest on Türgi ühise välis- ja julgeolekupoliitikaga (ÜVJP) ning ühise julgeoleku- ja kaitsepoliitikaga (ÜJKP) kõige vähem ühtlustatud (14 %), ning kordab oma üleskutset Türgile see suundumus prioriteetse ülesandena ümber pöörata, võttes arvesse ühismeetmete suurt potentsiaali seoses erinevate probleemidega piirkonnas ja kogu maailmas; märgib sellega seoses murelikult, et Türgi välispoliitika on viimastel aastatel olnud vastuolus ELi ÜVJP prioriteetidega, sealhulgas mis puudutab Kaukaasiat, Süüriat, Liibüat ja Iraaki;
42. peab kiiduväärseks Türgi ja Armeenia hiljutist lähenemist ning otsust alustada kahepoolset suhtlemist, määrata ametisse eriesindajad ja taastada riikide vahel lennuühendus; peab seda püüet väga positiivseks arenguks, millel on positiivne mõju piirkonna jõukusele ja julgeolekule; julgustab kumbagi poolt neid pingutusi jätkama, et oma suhted täielikult normaliseerida, ning nõuab, et EL toetaks seda protsessi aktiivselt; ergutab Türgit sillutama teed Türgi ja Armeenia rahvaste tõelisele leppimisele, sealhulgas Armeenia genotsiidi puudutava vaidluse lahendamisele, ning täielikult täitma oma kohustust kaitsta Armeenia ja muud kultuuripärandit; loodab, et see toob kaasa suhete üldise normaliseerumise Lõuna-Kaukaasias; peab ka kiiduväärseks, et Türgi teeb diplomaatilisi pingutusi suhete normaliseerimiseks mitme Lähis-Ida riigi ja eriti Iisraeliga; julgustab Türgit veel kord, et ta tunnistaks Armeenia genotsiidi;
43. märgib, et vaatamata mõningatele olukorra deeskaleerumise märkidele Vahemere idaosas pärast viimast aruannet Türgi kohta, on hiljuti täheldatud uut järsku teravnemist; on täielikult teadlik asjaolust, et mis tahes positiivset dünaamikat on lihtne igal hetkel muuta, kui selle aluseks olevad probleemid jäävad lahendamata; taunib sellega seoses Türgi ametnike hiljutisi avaldusi, milles vaidlustatakse Kreeka suveräänsus mõne oma saare suhtes, kuna see on kahjulik ja kahjustab piirkonna julgeolekukeskkonda; nõuab taas tungivalt, et Türgi ja kõik sidusrühmad osaleksid heas usus vaidluste rahumeelses lahendamises ning hoiduksid mis tahes ühepoolsest tegevusest või ähvardustest; nõuab eelkõige jätkuvalt, et kõik asjaosalised osaleksid tõeliselt kollektiivselt, heas usus ning kooskõlas rahvusvaheliste reeglite ja põhimõtetega läbirääkimistes majandusvööndite ja mandrilava piiritlemise üle; mõistab sellega seoses hukka Küprose Vabariigi piiritletud majandusvööndis vaatlusi teostavate uurimislaevade ahistamise Türgi sõjalaevade poolt; mõistab ka hukka Kreeka riikliku õhuruumi rikkumise Türgi poolt, sealhulgas lennud üle asustatud alade ja territooriumi, kuna selline tegevus rikub nii ELi liikmesriikide suveräänsust kui ka suveräänseid õigusi ning on vastuolus rahvusvahelise õigusega; väljendab täielikku